Χοιρινά φιλετάκια κρασάτα με μανιτάρια και δεντρολίβανο
Ως μεζέ αλλά και κυρίως πιάτο σερβίρουμε τα κρασάτα χοιρινά φιλετάκια με μανιτάρια και άφθονο, ψιλοκομμένο φρέσκο δεντρολίβανο.
700 γρ. ψαρονέφρι, σε φέτες πάχους 2 εκ. , 5 σκελίδες σκόρδο, ψιλοκομμένες , 500 γρ. λευκά μανιτάρια, κομμένα στη μέση , 200 ml λευκό ξηρό κρασί , 2 κουτ. σούπας ψιλοκομμένο φρέσκο δεντρολίβανο , 50 γρ. πρόβειο βούτυρο , 40 ml ελαιόλαδο , αλάτι, φρεσκοτριμμένο πιπέρι
Για να φτιάξουμε χοιρινά φιλετάκια κρασάτα με μανιτάρια και δεντρολίβανο, ξεκινάμε αλατοπιπερώνοντας τις φέτες του κρέατος και τις αφήνουμε κατά μέρος για 15 λεπτά.Στο πιο μεγάλο μας τηγάνι ζεσταίνουμε μαζί το ελαιόλαδο με το βούτυρο σε δυνατή φωτιά, μέχρι να κάψουν. Σοτάρουμε το κρέας για 4-5 λεπτά, μέχρι να ροδίσουν απαλά και οι δύο πλευρές. Αλατοπιπερώνουμε τα μανιτάρια και τα ρίχνουμε στο τηγάνι με το κρέας. Τα σοτάρουμε για 4-5 λεπτά, μέχρι να σωθούν τα υγρά που θα βγάλουν και να ροδίσουν.Σβήνουμε με το κρασί, αφήνουμε για 1-2 λεπτά να εξατμιστεί το αλκοόλ και ρίχνουμε το δεντρολίβανο. Ελέγχουμε τώρα αν έχει γίνει το κρέας κόβοντας μια φέτα στη μέση: πρέπει να είναι εντελώς λευκή και, όταν την πιέσουμε, το υγρό που θα βγει να είναι διαυγές και όχι ροζέ. Αν χρειαστεί, μαγειρεύουμε για 1-2 λεπτά ακόμα. Ανακατεύουμε και αποσύρουμε από τη φωτιά. Σερβίρουμε αμέσως.
Κρασί,Μανιτάρια,Χοιρινό